**Likumprojekta “Grozījumi Enerģētikas likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Enerģētikas likumā” (turpmāk – likumprojekts) mērķis ir ieviest prasības, kuras nosaka 2019.gada 17.aprīļa Eiropas Parlamenta un Padomes Direktīva (ES) 2019/692, *ar ko groza Direktīvu 2009/73/EK par kopīgiem noteikumiem attiecībā uz dabasgāzes iekšējo*.  Likumprojektā nepieciešams noteikt prasības, kas attiecas uz sadarbību pārrobežu jautājumos, ja jautājums skar dabasgāzes infrastruktūru, tostarp attiecībā uz dabasgāzes pārvades līniju no un uz trešo valsti. Likumprojekta spēkā stāšanās laiks – 2020.gada 24.februāris. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekta “Grozījumi Enerģētikas likumā” nepieciešamību nosaka 2019.gada 17.aprīļa Eiropas Parlamenta un Padomes Direktīvas (ES) 2019/692, *ar ko groza Direktīvu 2009/73/EK par kopīgiem noteikumiem attiecībā uz dabasgāzes iekšējo tirgu* (turpmāk – Direktīva 2019/692) prasības. Direktīvas 2019/692 mērķis ir nodrošināt, ka tiek novērsti šķēršļi Eiropas Savienības (turpmāk – ES) dabasgāzes iekšējā tirgus izveides pabeigšanai, kurus rada tas, ka dabasgāzes pārvades līnijām uz trešām valstīm un no tām netiek piemēroti ES tirgus noteikumi. **Direktīvas 2019/692** prasību ieviešana paredz, ka tiks nodrošināta godīga konkurence un tiesiskā regulējuma konsekvence visā ES, kas ir būtiska jautājumos par dabasgāzes pārvades līnijām, kas savieno ES dalībvalsti ar trešo valsti.  **Nepieciešamie grozījumi Enerģētikas likumā ir saistīti tikai ar Direktīvas 2019/692 prasību pārņemšanu Latvijas tiesību aktos.**  Jāuzsver, ka Latvijai nav šādu savienojumu ar trešo valsti, taču, lai stiprinātu vienotu, pārskatāmu un tiesisku ES arī Latvijai pienākums pārņemt Direktīvas 2019/692 prasības.  Visām ES dalībvalstīm nepieciešams obligāti pārņem Direktīvas 2019/692 prasības līdz 2020.gada 24.februārim, izņemot nošķirtiem sauszemes reģioniem, kam nav robežu ar trešām valstīm (Čehijai, Austrijai un Luksemburgai), kā arī salām (Maltai un Kiprai), līdz brīdim, kamēr tām nav infrastruktūras, kas tās savienotu ar trešām valstīm. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ES iekšējais dabasgāzes tirgus tiek veidots, lai visiem tiešajiem lietotājiem dotu izvēles iespējas iegādājoties dabasgāzi, neatkarīgi no tā, vai tie ir iedzīvotāji vai uzņēmumi, radītu jaunas uzņēmējdarbības iespējas un godīgus konkurences apstākļus, panāktu konkurētspējīgas cenas, nodrošinātu iedarbīgus investīciju signālus un labāku pakalpojumu kvalitāti un veicinātu dabasgāzes piegādes drošību un ilgtspēju.  Līdz ar to 2009.gada 13.jūlijā tika pieņemta Eiropas Parlamenta un Padomes Direktīva 2009/73/EK *par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu* (turpmāk -Direktīva 2009/73/EK). Direktīva 2009/73/EK nosaka ES dalībvalstīm virkni kopīgu noteikumu dabasgāzes pārvadei, sadalei, piegādei un uzglabāšanai un nosaka normas, kas attiecas uz dabasgāzes nozares organizāciju un darbību, piekļuvi tirgum, kritērijiem un procedūrām, ko piemēro, piešķirot atļaujas dabasgāzes pārvadei, sadalei, piegādei un uzglabāšanai, kā arī sistēmu vadīšanai.  Savukārt 2019.gada maijā tika pieņemta Direktīva 2019/692 – grozījumi Direktīvā 2009/73/EK, kuras **mērķis** ir nodrošināt, lai ES iekšējo dabasgāzes tirgu regulējošie noteikumi tiktu piemēroti dabasgāzes pārvades līnijām starp ES dalībvalsti un trešo valsti līdz dalībvalsts teritorijas un teritoriālās jūras robežai.  Pārņemot Direktīvas 2019/692 prasības izdosies novērst šķēršļus ES dabasgāzes iekšējā tirgus pilnīgai izveidei, kurus rada tas, ka dabasgāzes pārvades līnijām uz trešām valstīm un no tām netiek piemēroti ES tirgus noteikumi. Ar šo direktīvu tiks nodrošināta tiesiskā regulējuma konsekvence visā ES, vienlaikus izvairoties no konkurences kropļojumiem un iespējamu ietekmi uz dabasgāzes piegādes drošumu.  Pēc būtības Direktīva 2019/692 noteic tikai trīs izmaiņas. Pirmkārt, tā konkrēti nosaka regulējuma piemērošanu starpsavienojumiem starp dalībvalstīm un trešām valstīm. Otrkārt, nosaka atkāpes attiecībā uz esošiem starpsavienojumiem ar trešām valstīm. Treškārt, Direktīva 2019/692 paredz pilnvarojuma procedūru divpusējiem starpvaldību nolīgumiem par cauruļvada ekspluatāciju.  Latvijas dabasgāzes pārvades gāzesvadi ir Baltijas valstu dabasgāzes sistēmas sastāvdaļa. Latvijai ir tiešs dabasgāzes starpsavienojums ar Igauniju (Kraksi) un Lietuvu (Kiemenai) un tai nav tieša starpsavienojuma ar trešo valsti. Ekonomikas ministrijas rīcībā nav informācijas, ka šādus starpsavienojumus būtu iecerēts būvēt, ko apliecina arī Eiropas gāzes pārvades sistēmas operatoru (ENTOG) gāzes tīkla attīstības 10 gadu plānos[[1]](#footnote-1) publicētā informācija, kurā nav ietverti potenciāli Baltijas valstu starpsavienojumu izbūve ar trešām valstīm. Arī valsts līmeņa plānošanas dokumentos, piemēram, “Nacionālais attīstības plāns 2021.-2027.gadam”[[2]](#footnote-2) gala redakcijas projektā un “Latvijas Nacionālais enerģētikas un klimata plāns 2021.-2030.gadam”[[3]](#footnote-3) ietvertā informācija apliecina, ka nav ieceres veidot starpsavienojumu ar trešo valsti. Dabasgāzi no Krievijas Latvija saņem caur otru savienojumu ar Igauniju (Korneti).  Lai pārņemtu Direktīvas 2019/692 prasības nepieciešams papildināt Enerģētikas likumu ar atbilstošām normām.   1. Atbilstoši Direktīvai 2019/692 nepieciešams precizēt līdz šim Enerģētikas likumā lietoto terminu “starpvalstu savienojums” uz ES dokumentos un enerģētikas nozarē lietoto terminu “starpsavienojums” nosakot, ka tā ir gan pārvades līnija, kas šķērso ES dalībvalstu robežas, gan pārvades līnija starp ES dalībvalsti un trešo valsti līdz ES dalībvalstu teritorijai vai teritoriālajai jūrai (1.panta 46.punkts). Tostarp, lai nodrošinātu konsekventu terminu lietojumu būtu lietderīgi visā Enerģētikas likumā aizstāt vārdu “starpvalstu savienojums” ar “starpsavienojums” attiecīgā locījumā (likumprojekta 2.punkts). 2. Ievērojot Direktīvas 2019/692 6) punktu (*veikti grozījumi Direktīvas 2009/73/EK 41.panta 1.punkta c)apakšpunktā*) un 9) punktu (*Direktīvā 2009/73/EK iekļauts jauns 49.a pants*), nepieciešams papildināt Enerģētikas likuma 82.panta pirmo daļu ar ceturto un piekto punktu, nosakot Sabiedrisko pakalpojumu regulēšanas komisijai (turpmāk – Regulators) papildu pienākumus. Ir būtiski, lai tiktu nodrošināta atklātība un piemēroto lēmumu caurskatāmība, tādēļ ir lietderīgi nodrošināt, ka gadījumā, ja tiek skatīti pārrobežu jautājumi par dabasgāzes infrastruktūru ar trešo valsti, Regulators sadarbojas gan ar Energoregulatoru sadarbības aģentūru (angļu val. - *The European Union Agency for the Cooperation of Energy Regulators (ACER)*), gan attiecīgo valstu regulatīvo iestādi vai iestādēm, ja tādas ir vairākas, tostarp, arī ar trešās valsts regulatīvo iestādi. Vienlaikus, Regulatoram noteikts pienākums sniegt savu viedokli, ja kāda no ES dalībvalstīm lūdz piedalīties konsultācijā par atkāpes (saistībā ar dabasgāzes pārvades sistēmu un pārvades sistēmu operatoru nodalīšanu, pārvades sistēmu operatoru norīkošanu un sertifikāciju, sertifikāciju attiecībā uz trešām valstīm, trešo personu piekļuvi pārvades sistēmai, kā arī regulējošo iestāžu apstiprinātām tarifu metodikām, pieslēguma noteikumiem), piemērošanu dabasgāzes pārvades līnijām starp Eiropas Savienības dalībvalsti un trešo valsti. 3. Ievērojot Direktīvas 2019/692 prasības likumprojekts ir papildināts ar normu, kas noteic, ka valstij ir nepieciešams slēgt starpvaldību nolīgumu ar trešo valsti, ja valstu starpā ir iecere veidot dabasgāzes starpsavienojumu. Par šo ieceri Ekonomikas ministrija paziņo Eiropas Komisijai, tostarp, nosūtot nolīguma tekstu, par ko sarunās panākta vienošanās. Saskaņā ar Direktīvā 2019/692 teikto, ES dabasgāzes pārvades sistēmu operatoriem vajadzētu būt iespējai brīvi slēgt tehniskus nolīgumus ar pārvades sistēmu operatoriem vai citām struktūrām trešās valstīs par jautājumiem, kas attiecas uz pārvades sistēmu darbību un starpsavienojumiem, ar noteikumu, ka šādu nolīgumu saturs ir saderīgs ar ES tiesību aktiem un attiecīgajiem regulējošo iestāžu lēmumiem. Piemēram, Polijā šādi nolīgumi ir noslēgti nevis operatoru, bet valdību starpā, vai starp Polijas valdību un trešās valsts pārvades sistēmas operatoru. Lai īstenotu nediskriminējošus apstākļus Enerģētikas likuma 106.pants papildināts ar ceturto daļu, kas nosaka tiesības atstāt spēkā esošus vai noslēgt jaunus tehniskus nolīgumus ar trešo valsti, ja tas atbilst ES, Latvijas tiesību aktiem un Regulatora lēmumiem. 4. Attiecībā uz dabasgāzes pārvades līnijām starp dalībvalsti un trešo valsti, kas pabeigtas pirms 2019.gada 23.maija, valsts, kurā atrodas šādas pārvades līnijas pirmais savienojuma punkts ar ES dalībvalsts tīklu, var nolemt uz laiku līdz 20 gadiem atkāpties (piešķirt pagaidu atkāpi) no Direktīvā 2009/73/EK noteiktām prasībām (saistībā ar pārvades sistēmu un pārvades sistēmu operatoru nodalīšanu; pārvades sistēmu operatoru norīkošanu un sertifikāciju; sertifikāciju attiecībā uz trešām valstīm; trešo personu piekļuvi; Regulatora metodikās un tarifos noteiktiem nosacījumiem) attiecībā uz šādas gāzes pārvades līnijas posmiem, kas atrodas tās teritorijā un teritoriālajā jūrā, objektīvu iemeslu dēļ, piemēram, tādēļ, lai varētu atgūt veiktās investīcijas, vai ar piegādes drošumu saistītu iemeslu dēļ, ar noteikumu, ka attiecīgā atkāpe negatīvi neietekmē konkurenci vai dabasgāzes iekšējā tirgus efektīvu darbību, vai piegādes drošumu ES. Līdz ar to nepieciešams veikt grozījumus nosakot, ka Regulatora piešķirtās pagaidu atkāpes attiecībā uz pārvades līnijām uz trešām valstīm un no tām jauniem infrastruktūras objektiem, cita starpā, ne tikai nedrīkst kaitēt attiecīgo dabasgāzes tirgu konkurencei vai efektīvai iekšējā dabasgāzes tirgus funkcionēšanai, attiecīgo regulēto sistēmu efektīvai funkcionēšanai, kurai infrastruktūra ir pieslēgta, bet arī visai ES dalībvalstu piegādes drošumam (110.panta trešās daļas 5.punkts). 5. Noteiks Regulatora pienākumus veikt atbilstošu apspriešanos un sadarbību ar attiecīgo ES valstu regulatīvo vai regulatīvajām iestādēm, trešo valstu regulatīvo iestādi vai iestādēm, kā arī Energoregulatoru sadarbības aģentūru (100.panta trešā prim daļa). Divpusējā regulatoru sadarbība ir uzskatāma par vienu no visefektīvākajām sadarbības formām, lai padziļināti risinātu specifiskus un aktuālus regulēšanas jautājumus. Pēc nepieciešamības Regulators ierosina un organizē komunikācijas procesa gaitu atkarībā no situācijas un jautājuma steidzamības, taču ja trešās valsts iestādes, ar kurām paredzēts apspriesties, saprātīgā termiņā vai noteiktā termiņā, kas nepārsniedz trīs mēnešus, neatbild uz apspriešanās pieprasījumu, Regulatoram ir tiesības pieņemt nepieciešamo lēmumu. 6. Enerģētikas likumu jāpapildina ar normu, kas piemērojama gadījumā, ja rodas pārrobežu domstarpības saistībā ar dabasgāzes pārvades cauruļvadu tīkliem (117.panta astotā daļa). Ņemot vērā, ka Enerģētikas likuma 110.panta pirmā daļa, cita starpā, noteic, ka dabasgāzes pārvades sistēmas operators nodrošina visiem sistēmas lietotājiem un pretendentiem, kuri to pieprasa, vienlīdzīgu un atklātu piekļuvi attiecīgajai sistēmai, sniedzot tiem dabasgāzes pārvades pakalpojumus. Ja pārrobežu domstarpībās attiecīgais tīkls ir vairāk nekā vienas ES dalībvalsts kompetencē, attiecīgās dalībvalstis savstarpēji var apspriesties, lai nodrošinātu konsekventu ES tiesību normu piemērošanu. Ja sākumposma pārvades cauruļvadu tīkls sākas trešā valstī un savienojas ar Latvijas Republiku tiek piemērota Latvijas Republikas jurisdikcija līdz valsts robežai, nepieciešamības gadījumā, apspriežoties ar citām dalībvalstīm, un ar trešo valsti, kurā sākas attiecīgais sākumposma pārvades cauruļvadu tīkls, lai attiecībā uz noteikto tīklu nodrošinātu, ka Direktīvas 2009/73 noteikumi tiek konsekventi piemēroti ES dalībvalstu teritorijā. 7. Un papildu grozījumi Enerģētikas likuma 19.panta trešajā daļā paredz samazināt zemes īpašnieku brīdināšanas laiku par energoapgādes komersanta objekta  plānoto pārbūvi vai jaunbūvi no 30 dienām uz 15 dienām. Zemes īpašnieku brīdināšana laiks - 30 dienas tiek iekļautas kopējā jauna elektroenerģijas pieslēguma izbūvei nepieciešamajā laika posmā, kas pēc Pasaules Bankas veiktā uzņēmējdarbības uzsākšanas reitinga *Doing Business* Latvijā jau vairākus gadus sastāda 107 dienas. Pasaules Bankas *Doing Business* reitings  kvantitatīvi mēra un salīdzina 190 pasaules valstu regulējošos nosacījumus un procedūras, kas attiecas uz vidējo un mazo uzņēmumu dzīves cikla posmiem, izmatojot standartizētus scenārijus. Reitingā tiek vērtētas formālās procedūras, kas veicina vai ierobežo uzņēmējdarbības aktivitāti lielākajā pilsētā, tai skaitā elektroenerģijas pieslēguma izbūvei nepieciešamo dienu skaits, ko aprēķina un iesniedz respondenti, ņemot vērā aktuālo regulatīvo ietvaru. 2019.gadā *Doing Business* reitingā sadaļā “Elektrības pieslēgums” Latvija ierindojās 61.vietā, kamēr, piemēram, Igaunija – 53.vietā, Lietuva – 15.vietā, un Somija – 24.vietā. 2020.gadā *Doing Business* reitingaaptaujas noritēs martā. Ar Enerģētikas likuma grozījumiem tiek veicināta uzņēmējdarbības uzsākšanas vide. Saskaņā ar spēkā esošā Uzņēmējdarbības vides pilnveidošanas pasākumu plāna uzdevumu, Ekonomikas ministrijai jāveic grozījumi Enerģētikas likumā 19. panta trešajā daļā, lai minēto zemes īpašnieku brīdināšanas laiku samazinātu uz pusi. Arī energoapgādes komersanti- sistēmu operatori- atzinuši, ka 30 dienu brīdināšanas laiks ir pārāk ilgs un nereti par savu objektu būvniecības procesu atgādina zemes īpašniekiem atkārtoti. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija  Sabiedrisko pakalpojumu regulēšanas komisija  AS “Conexus Baltic Grid” |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dabasgāzes pārvades sistēmas operators un Sabiedrisko pakalpojumu regulēšanas komisija. |
| 2. | Tiesiskā regulējuma ietekme uz tautsaimniecību un administratīvo slogu | Nav paredzama negatīva ietekme tautsaimniecību. Prognozējama pozitīva ietekme, jo ieviešot vienotas normas visā ES tiks doti iedarbīgi investīciju signāli, potenciālajiem investoriem, tostarp, nodrošinot konsekvenci regulējumā.  Nav paredzama ietekme uz administratīvo slogu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | 2019.gada 17.aprīļa Eiropas Parlamenta un Padomes Direktīva (ES) 2019/692, *ar ko groza Direktīvu 2009/73/EK par kopīgiem noteikumiem attiecībā uz dabasgāzes iekšējo tirgu*.  Lai izpildītu šīs direktīvas prasības, likumprojektam jāstājas spēkā līdz 2020.gada 24.februārim un par to nekavējoties jāinformē Eiropas Komisija. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | 2019.gada 17.aprīļa Eiropas Parlamenta un Padomes Direktīva (ES) 2019/692, *ar ko groza Direktīvu 2009/73/EK par kopīgiem noteikumiem attiecībā uz dabasgāzes iekšējo tirgu*. | | |
| A | B | C | D |
| Direktīvas 2019/692 1) punkts ar ko groza Direktīvas 2009/73/EK 2.panta 17.punktu | 1.panta 46.punkts | Ieviests pilnībā | Neparedz stingrākas prasības |
| Direktīvas 2019/692 4) punkts ar ko aizstāj Direktīvas 2009/73/EK 34.panta 4.punktu | 117.panta astotā daļa | Ieviests pilnībā | Neparedz stingrākas prasības |
| Direktīvas 2019/692 5) punkts ar ko groza Direktīvas 2009/73/EK 36.panta a)panta 1.punkta e)apakšpunktu | 110.panta trešās daļas 5.punkts | Ieviests pilnībā | Neparedz stingrākas prasības |
| Direktīvas 2019/692 5) punkts ar ko groza Direktīvas 2009/73/EK 36.panta b)panta 3.punktu | 110.panta trešā prim daļa | Ieviests pilnībā | Neparedz stingrākas prasības |
| Direktīvas 2019/692 6) punkts ar ko aizstāj Direktīvas 2009/73/EK 41.panta 1.punkta c)apakšpunktu | 82.panta ceturtā daļa | Ieviests pilnībā | Neparedz stingrākas prasības |
| Direktīvas 2019/692 7) punkts ar ko Direktīvas 2009/73/EK 42.pantam pievieno 6.punktu | 82.panta ceturtā daļa | Ieviests pilnībā | Neparedz stingrākas prasības |
| Direktīvas 2019/692 8) punkts ar ko Direktīvā 2009/73/EK iekļauj 48.a pantu “Tehniski nolīgumi par pārvades līniju darbību” | 106.panta ceturtā daļa | Ieviests pilnībā | Neparedz stingrākas prasības |
| Direktīvas 2019/692 9) punkts ar ko Direktīvā 2009/73/EK iekļauj 49.a pantu “Atkāpes attiecībā uz pārvades līnijām uz trešām valstīm un no tām” | 82.panta piektā daļa | Ieviests pilnībā | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Ievērojot Direktīvas 2019/692 prasības likumprojekts ir papildināts ar normu, kas noteic, ka valstij ir nepieciešams slēgt starpvaldību nolīgumu ar trešo valsti, ja valstu starpā ir iecere veidot dabasgāzes starpsavienojumu. Par šo ieceri Ekonomikas ministrija paziņo Eiropas Komisijai, tostarp, nosūtot nolīguma tekstu, par ko sarunās panākta vienošanās (106.panta ceturtā daļa). | | |
| Cita informācija | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā”, lai informētu sabiedrību par projektu un dotu iespēju izteikt viedokli, projekts ievietots Ekonomikas ministrijas mājaslapā, ar iespēju katram sniegt viedokli. |
| 2. | Sabiedrības līdzdalība projekta izstrādē | Informācija par likumprojektu ir ievietota Ekonomikas ministrijas mājaslapas sadaļā “Sabiedrības līdzdalība” . |
| 3. | Sabiedrības līdzdalības rezultāti | Paziņojumā par sabiedrības līdzdalību, kurš tika publicēts Ekonomikas ministrijas mājaslapā, bija ietverts aicinājums sniegt viedokli līdz 2020.gada 21.februārim, saglabājot sabiedrībai iespējas iepazīties ar likumprojektu un sniegt viedokli visā tā izstrādes laikā. Komentāri par likumprojektu no sabiedrības puses (neieskaitot saskaņošanas procesā iesaistītās puses) netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija un Sabiedrisko pakalpojumu regulēšanas komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz jaunu institūciju izveidi, institūciju likvidāciju vai reorganizāciju. Normatīvā akta izpilde tiks nodrošināta esošo valsts institūciju funkciju ietvaros. |
| 3. | Cita informācija | Nav |

Ekonomikas ministrs R. Nemiro

Vīza:

Valsts sekretāra pienākumu izpildītāja,

Valsts sekretāra vietniece Z. Liepiņa

Ance Ansone, 67013001

[Ance.Ansone@em.gov.lv](mailto:Ance.Ansone@em.gov.lv)

1. ENTOG “TEN YEAR NETWORK DEVELOPMENT PLAN” <https://www.entsog.eu/tyndp#entsog-ten-year-network-development-plan-2020> [↑](#footnote-ref-1)
2. Nacionālais attīstības plāns 2021.-2027.gadam <https://www.pkc.gov.lv/sites/default/files/inline-files/20191223_NAP_2021_2027_gala_redakcija_projekts_pdf.pdf> [↑](#footnote-ref-2)
3. Latvijas Nacionālais enerģētikas un klimata plāns 2021.-2030.gadam <http://tap.mk.gov.lv/lv/mk/tap/?pid=40480261&mode=mk&date=2020-01-28> [↑](#footnote-ref-3)